Vruntliken grut myt Gode unsem heren tuvoren. Wetet, sunderghen vrundes, dat sommelighe sint ghevaren ut Sweden tu Liflande wart unde meynen jw unde den juwen schaden to donde unde deme ghemeynen kopmanne. Hirumme so hebbe ik utghesant myne denere, myt vlite en to sturende, wor se konen unde moghen. Worumme, leven vrundes, bidde ik jw vruntliken, alse komen myne denere to jw unde sint begherende juwe hulpe, so bewyset jw daranne alse myn ghode ghelove to jw is unde jw dar ok sulven macht anne licht. Unde warnet de Russen unde den ghemeynen kopman, de dar to unde af plecht to seghelende, dat se sik ok wachten, alse en dar macht anne licht. Isset dat sik juwe erbarheyt hiranne bewyset, alse ik jw tolove, dat wil ik gherne vorschulden an jw unde an den juwen, wor sik dat vallen kan in tokomenden tiden. Nicht mer uppe desse tiid, men Got sy myt jw unde den juwen to ewigher tyd. Ghescreven uppe Nycopinghes hus des neghesten sonnavendes na Marci ewangeliste, under mynen inghesegele, anno ejusdem nativitatis 38°. Cristgern Neghelssøne, droste in Sweden, juwe sunderghe vrunt. Adress: An de erbaren vorsichtighen heren, borghermestere unde rad der stad to Revele, myt werdicheyt kome desse breff.